次韻何子楚食櫻桃
作者：沈與求
朝代：宋

paragraphs: 輕衫駿馬飛彈丸，上林花開紛繡團。
御厨賜筍未解籜，山櫻亦復登金盤。
宗廟薦新勤玉路，凡果紛紛不論數。
風清日美雨絲收，朱實烘春燃綠樹。
筠籠採擷價萬錢，北人羊酪雅所便。
自從燕罷曲江曲，五湖十載身回旋。
已作孤蓬任流轉，萬顆徒勞野人獻。
故無清夢大明宫，醉倚酡顔浮玉盌。